BMW med ny og luksuriøs 2-serie
Det blir en del endringer i modellporteføljen til BMW fra neste år. 3-serie kupé og kabriolet endrer navn til 4-serie når de kommer i ny drakt. Tilsvarende grep tas med 1-serien der de mest sportslige modellene, kupé og kabriolet, blir til 2-serie. Hittil har vi vist spionbilder av 4-serien, og vi har fått bilder av en lekker konseptbil som skal debutere i Detroit neste måned. Den ekte varen blir trolig svært lik denne i design. Her er de første spionbildene av en 2-serie kupé, samtidig som våre dyktige illustratører har manet frem bilder av både denne og den åpne utgaven.Bilen deler plattform og teknikk med tre- og femdørs 1-serie, men 2-serien blir mer sportslig og luksuriøs. Under panseret vil vi finne en serie firesylindrede motorer for bensin og diesel som strekker seg fra 150 til 218 hestekrefter. Sekstrinns manuell girkasse blir standard, men de som foretrekker automat får tilgang til den flotte åttetrinnskassen som BMW anvender i alle sine modeller.BMW 2-serie får bakhjulsdrift som standard, men enkelte modeller vil også tilbys med xDrive firehjulsdrift. Det går neppe lang tid før BMW M topper serien med en sekssylindret M 135i med drøye 300 hester. Vi forventer at 2-serie kupé avdukes sent 2013, og at kabriolet følger etter våren 2014. Det er med andre ord mye å glede seg til fra Bayern i årene fremover.
Vi har fått et glimt av BMWs nye 4-serie, som skal debutere i Detroit. Men den tyske produsenten har flere nye modellserier på gang.